C 301/14
LT
Europos Sąjungos oficialusis leidinys
2022 8 5
22. pabrėžia, kad gali būti įmanoma sukurti Europos teritorinio bendradarbiavimo grupę, kurioje dalyvautų partneris tik iš vienos ES valstybės narės, įskaitant jos atokiausius regionus, ir viena vietos ar regionų valdžios institucija iš Jungtinės Karalystės, ir, siekiant bendradarbiauti su Jungtine Karalyste, siūlo ES valstybėms narėms apsvarstyti šią priemonę, jei tai atitinka jų teritorinio bendradarbiavimo nuostatas;
23.
apgailestauja, kad Europos Komisija 8-ojoje sanglaudos ataskaitoje neatsižvelgė į „Brexit’o“ poveikį.
Šis poveikis turėjo įtakos tam tikrų ES regionų ekonomikos, tarpregioninio bendradarbiavimo, mokslinių tyrimų ekosistemų, mokymo ir demografijos sistemų sutrikdymui.
Europos regionų komitetas norėtų, kad taikant perspektyvinį požiūrį laikotarpiu po 2027 m. būtų geriau atsižvelgta į geopolitinius pokyčius;
24. palankiai vertina tai, kad Jungtinės Karalystės miestai ir regionai vis dar aktyviai dalyvauja daugelyje ES tinklų ir asociacijų, pavyzdžiui, Europos Tarybos vietos ir regionų valdžios institucijų kongrese, ir tikimasi, kad jie išliks tam tikrose Europos asociacijų sistemose, pavyzdžiui, Periferinių jūrų regionų konferencijoje (angl. CPMR), programoje EUROCITIES ir Europos savivaldybių ir regionų taryboje (angl. CEMR), ir kad šie mechanizmai užtikrins puikų keitimąsi patirtimi tarp Jungtinės Karalystės ir ES vietos ir regionų valdžios institucijų;
25. išreiškia įsitikinimą, kad ES ir Jungtinės Karalystės vietos ir regionų valdžios institucijų bendradarbiavimas tęsis vykdant porinę veiklą, atsižvelgiant į tai, kad maždaug 100 Jungtinės Karalystės miestų ir miestelių (9) yra susigiminiavę su ES valstybių narių miestais ir miesteliais; ragina partnerystes toliau nagrinėti galimus finansavimo metodus šiam darbui remti, nes šios partnerystės skatina dalijimąsi geriausia patirtimi, abipusį supratimą ir puoselėja bendras vertybes ir yra labai svarbios europietiškam gyvenimo būdui;
26. pripažįsta švietimo mainų svarbą studentų judumo ir mokslinių tyrimų požiūriu, taip pat siekiant ugdyti kalbų įgūdžius ir plėsti žmonių ryšius, ir remia Jungtinės Karalystės decentralizuotų administracijų pastangas atverti naujus bendradarbiavimo kelius neapsiribojant PBS sistema.
27. pabrėžtinai išskiria Velso programą „Taith“ (10) ir teigiamai vertina Velso ir Škotijos tarptautines mokymosi mainų programas, kurios gali bent iš dalies kompensuoti Jungtinės Karalystės pasitraukimą iš programos „Erasmus+“ ir užpildyti Jungtinės Karalystės nacionalinės Turingo programos (11) paliktas spragas;
28. pažymi, kad pastebima poslinkio į dvišalius santykius tendencija subnacionaliniu lygmeniu, kaip matyti iš ES regionų atstovybių atidarymo Londone ir kitose JK vietose.
Jungtinės Karalystės decentralizuotos šalys taip pat vykdo „globalių šalių“ darbotvarkes, kuriose pirmenybė teikiama dvišaliams santykiams su Europos regionais.
Kaip matyti iš Didžiojo Mančesterio ir Šiaurės Reino-Vestfalijos partnerystės, dvišalio bendradarbiavimo projektus taip pat inicijuoja Anglijos miestai ir metropolinės zonos.
Nors RK palankiai vertina dvišalius santykius, jis siūlo, kad šis dvišalis bendradarbiavimas nebūtų vykdomas vietos ir regionų valdžios institucijų sąskaita tose šalyse, kurių pajėgumai subnacionaliniu lygmeniu yra silpnesni, ir ši parama neturėtų būti suvokiama kaip konkuruojanti su RK tikslu įgyti institucinį ES ir Jungtinės Karalystės santykių subnacionalinio aspekto pripažinimą;
29. mato neišnaudotas ES ir Jungtinės Karalystės vietos ir regionų valdžios institucijų bendradarbiavimo perspektyvas kartu sprendžiant bendrus uždavinius, kaip antai humanitarinės pagalbos teikimas, tvarus Šiaurės jūros, Lamanšo sąsiaurio ir Airijos jūros valdymas, taip pat pasaulinė kova su klimato kaita, darnaus vystymosi tikslų įgyvendinimas vietos ir regionų lygmeniu ir perėjimas prie tvaresnio ir skaitmeninio turizmo; šiuo požiūriu pritaria Jungtinės Karalystės ir Prancūzijos idėjai užtikrinti minimalųjį darbo užmokestį jūrininkams ir Europos vidaus jungtis, t. y. taip pat ir tarp JK ir Europos Sąjungos, užtikrinantiems darbuotojams;
30. pabrėžia, kad ES ir Jungtinės Karalystės regionų santykiai taip pat grindžiami bendru kultūros paveldu, kalbomis ir keltų (kalbų) ryšiais, be kita ko, bendromis Europos vertybėmis ir mūsų piliečių istorijomis;
(9) (10) (11)
Nacionalinės statistikos biuras, JK, 2018 m. duomenys, paskelbti 2020 m. rugsėjo mėn., https://www.ons.gov.uk/peoplepopula­ tionandcommunity/populationandmigration/populationestimates/datasets/twinnedtownsandsistercities Tai 2022 m. vasario mėn. pradėta penkerių metų programa (2022–2026 m.), kuriai Velso Vyriausybė skyrė iki 65 mln. GBP finansavimą.
Šioje vienerių metų trukmės programoje nėra abipusiškumo ir ji pirmiausia skirta akademiniams darbuotojams, o ne studentams.